Erik Alfred Tötterman

Erik Alfred Tötterman (21. maaliskuuta 1834 Kristiinankaupunki – 17. huhtikuuta 1899 Tukholma) oli suomalainen Kristiinankaupungissa vaikuttanut kauppias, laivanvarustaja ja kauppaneuvos.
Töttermanin vanhemmat olivat kauppias, laivanvarustaja Eric Tötterman (1793–1858) ja Elisabeth (Lisette) Maria Widlund. Hän kävi Vaasan triviaalikoulun ja opiskeli myös Saksassa ja Englannissa. Töttermanin isä oli 1850-luvun alussa Kristiinankaupungin toiseksi merkittävin laivanvarustaja kauppaneuvos Simon Anders Wendelinin (1793–1861) jälkeen. Krimin sodan puhjettua isä myi aluksensa pois mutta tästä huolimatta hän kärsi sodan aikana lähes 30 000 hopearuplan tappiot sodan takia. Eric Töttermanin kuoleman jälkeen 1858 perikunta jatkoi kauppaliikkeen ja varustamon toimintaa Erik Alfred Töttermanin johdolla. 1860-luvulla Tötterman hankki sitten uusia laivoja sekä yksin että yhdessä muiden Kristiinankaupungin kauppiaiden kanssa.
Tötterman harjoitti laivanvarustusta ja puutavarakauppaa yhdessä kristiinankaupunkilaisen kauppaneuvos Carl Emil Carlströmin (1818–1889) kanssa. 1860-luvun nälkävuosien aikana he rakennuttivat 375 lästin vetoisen Christinestad-parkin Kristiinankaupungin telakalla. Carlströmin ja Tötterman ostivat kaupungista englantilaisen nahanparkituslaitoksen ja rakennuttivat sen tiloihin viinanpolttimon. Vuonna 1872 he perustivat höyrysahan Kristiinankaupungin sataman eteläpuolelle. Vuonna 1888 Tötterman osti Kaskisissa sijainneen kauppias Petter Gustaf Rönnlundin perustaman höyrysahan. Sahan toiminta loppui jo vuonna 1890 mutta Tötterman jatkoi puutavarakauppaa Kaskisissa ja hänellä oli näihin aikoihin neljä tervamakasiinia kaupungin tervahovissa.
Vuonna 1892 Tötterman hankki omistukseensa puolet Yhdysvalloissa vuonna 1872 rakennetusta fregatti Columbuksesta, toisen puolen omisti Raahesta kotoisin ollut kapteeni Adolf Durchman (1842–1912). 1 731 nettorekisteritonnin fregatti oli suurin suomalaisomistuksessa koskaan ollut puurunkoinen purjealus. Tötterman oli osakkaana myös vuonna 1890 Kristiinankaupunkiin hankitussa höyrylaiva Telegrafissa, joka liikennöi Kristiinankaupungin ja Ruotsin Sundsvallin välillä. Tämä laivaliikenne ei osoittautunut kannattavaksi ja laiva myytiin jo 1895.
Tötterman sai kauppaneuvoksen arvon 1891. Hän oli Kristiinankaupungin kaupunginvaltuuston jäsenenä sen perustamisesta alkaen ja toimi myös valtuuston varapuheenjohtajana. Hän oli yksi vuonna 1897 perustetun Kristinestads Tidning-lehden omistajista, tämä lehti lakkautettiin kuitenkin jo vuonna 1900 sen perustuslaillisen linjan takia. Tötterman oli perustamassa Kristiinankaupunkiin ruotsinkielistä tyttökoulua mutta hän tuki myös kaupungin suomenkielistä kansakoulua.
Tötterman kuoli huhtikuussa 1899 Tukholmassa ollessaan matkalla vaimonsa kanssa Saksaan Bad Nauheimin kylpyläkaupunkiin hoitamaan terveyttään. Toiminimi E. A. Tötterman & Co lopetti toimintansa Kristiinankaupungissa vuonna 1919 ja samoihin aikoihin Töttermanin pojista Erik Arthur Tötterman (1872–1959) muutti Helsinkiin Suomen–Amerikan Linjan toimitusjohtajaksi toisen pojan Torsten Evert Töttermanin (1876–1955) muuttaessa farmariksi Kanadaan.
Erik Alfred Tötterman oli naimisissa vuoteen 1881 saakka Alma Sundmanin kanssa ja vuodesta 1883 naimisissa Albina Sofia Svenssonin kanssa.